Okresná prokuratúra Michalovce 
Nám. Slobody 3, 071 01 Michalovce 1

Sp. zn. : 1 Pv 881/13/8807	Michalovce, 28.2.2014
EEČ : 2-66-69-2014

U Z N E S E N I E

Trestná vec:	obvinený XXXXX 
Zločin:	Porušenie predpisov o štátnych technických opatreniach na označenie tovaru podľa § 279 odsek 1, odsek 3 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
pre spolupáchateľstvo zločinu porušenia predpisov o štátnych technických opatreniach na označenie tovaru podľa § 20,  § 279 ods. 1, ods. 3 písm. a)  Tr. zákona,  ktorého sa mal dopustiť tak, že  dňa 09. 10. 2013 v čase o 08.30 h vstupoval na územie Slovenskej republiky cez hraničný priechod Vyšné Nemecké, okres Sobrance, XXXXX a XXXXX spolu s ďalšími osobami na vozidle zn. VW Multivan, EČ: XXXXX pričom o 09.25 h bolo výkonom operatívno - pátracej činnosti Kriminálneho úradu finančnej správy Košice zistené, že do objektu skladových priestorov nachádzajúcich sa v meste Michalovce na ul. Priemyselná č. 8 spoločne vchádza cez hlavnú posuvnú bránu vozidlo zn. VW Golf, EČ: XXXXX červenej farby, ktoré riadil XXXXX a dodávkové motorové vozidlo zn. Opel Movano, EČ: XXXXX modrej farby, ktoré riadil XXXXX, kde v čase o 09.30 h bola príslušníkmi Kriminálneho úradu finančnej správy Košice v spolupráci s Jednotkou služobných zákrokov KÚFS Bratislava vykonaná súčinnostná akcia v  priestoroch skladu a v priestoroch k nemu patriacim bez označenia súpisným číslom, zapísanom na LV č. 761 vedenom na k. ú. Michalovce,  postaveného na parcele č. 5134  nachádzajúcom sa na predmetnej  adrese, kde bola v predmetnom sklade zaistená osoba menom XXXXX pri nakladaní cigariet do  dodávkového motorového vozidla zn. Opel Movano, EČ: XXXXX a pri dohliadaní súvisiacich pozemkov bola pri priestoroch skladu spol. ZARAMI, s. r. o. so sídlom Priemyselná ul. č. 8 Michalovce, parcelné číslo 5126 spozorovaná osoba menom XXXXX, ktorá neuposlúchla výzvu zakročujúcich colníkov a utiekla do priestorov skladu spol. ZARAMI, s. r. o., kde bola následne zaistená, pričom pri nasledovnom vykonaní prehliadky iných priestorov a pozemkov v zmysle ustanovenia § 101 ods. 1 Tr. poriadku bolo zistené, že  v sklade zapísanom na LV č. 761 vedenom pre k. ú. XXXXX, postaveného na  parcele č. 5134, ktorého majiteľom je spol. NOTAX CONSULTING, spol. s r. o., so sídlom Fidlíková 6, Humenné, IČO: 36 472 166, sa nachádza celkovo 42.406,6 kartónov (8,481.320 ks) cigariet zn. YESMOKE modré a YESMOKE biele, v spotrebiteľskom balení, balených po 20 ks  v jednej krabičke, bez platnej slovenskej kontrolnej známky, všetky v dĺžke tabakového povrazca do 80 mm, čím uvedeným konaním ich menovaní prechovávali za účelom ich ďalšieho uvádzania do obehu, čo je v rozpore s ustanovením § 9 a § 10 zákona č. 106/2004 Z. z. o spotrebnej dani z tabakových výrobkov v znení neskorších predpisov, čím spôsobili Slovenskej republike finančný únik na spotrebnej dani z tabakových výrobkov vo výške 784.606,91 €,

lebo je nepochybné, že skutok nespáchal obvinený

Odôvodnenie:
 Vyšetrovateľ Kriminálneho úradu finančnej správy, Odboru závažnej colnej a daňovej kriminality Košice, uznesením sp. zn. KÚFS- 80/7027-V-2013 z 09. 10. 2013 začal trestné stíhanie a súčasne vzniesol obvinenie XXXXX a XXXXXi pre spolupáchateľstvo zločinu porušenia predpisov o štátnych technických opatreniach na označenie tovaru podľa § 20, § 279 ods. 1, ods. 3 písm. a) Tr. zákona na tom skutkovom základe, ako je to uvedené vo výrokovej časti tohto uznesenia. 

Uznesením vyšetrovateľa Kriminálneho úradu finančnej správy, Odboru závažnej colnej a daňovej kriminality Košice,  sp. zn. KÚFS- 80/7027-V-2013 zo 17. 02. 2014 bola trestná vec obvineného XXXXX XXXXX vylúčená na samostatné konanie. 

Dňa 20. 02. 2014 predložil  vyšetrovateľ FS spisový materiál s návrhom na zastavenie trestného stíhania obvineného XXXXX pre vyššie uvedený zločin, z dôvodu uvedeného v  § 215 ods. 1 písm. c) Tr. poriadku, pretože  v priebehu prípravného konania neboli zistené žiadne relevantné dôkazy, ktoré by  preukazovali, že nelegálne disponoval so zaistenými cigaretami. 

  Preskúmaním návrhu vyšetrovateľa FS na zastavenie trestného stíhania a na vec sa vzťahujúceho spisového materiálu som sa s jeho návrhom stotožnil.

Obvinený XXXXX poprel  spáchanie zločinu v celom rozsahu. Vo svojej výpovedi uviedol, že so zaistenými cigaretami nemá nič spoločné. Do uvedeného objektu prišiel sám na svojom motorovom vozidle, za účelom  registrácie bratovej firmy, pričom v čase zásahu colníkov sa nachádzal asi 150 m od objektu, kde boli nájdené cigarety. Spoluobvineného  XXXXX len doviezol z hraničného  priechodu Vyšné Nemecké do Michaloviec, kde ho vyložil na benzínovej stanici a ďalej sa o neho nezaujímal. Taktiež nie je pravdou, že pred colníkmi utekal a kládol aktívny odpor. 

Obvinený XXXXX uviedol, že kritického dňa na hraničnom priechode vo Vyšnom Nemeckom náhodne stretol známeho XXXXX a poprosil ho, či ho neodvezie do Michaloviec k čerpacej stanici, kde ho mal čakať nejaký Sergej s dodávkovým vozidlom, aby odviezol nábytok z Michaloviec. Tento ukrajinec mu dal kľúče od auta s tým, že mal ísť na Priemyselnú ulicu č. 8 v Michalovciach. Po otvorení skladu vošiel s vozidlom dovnútra a čakal, kto mu príde naložiť nábytok.   Po krátkej chvíli k nemu prišli  colníci, ktorí ho zaistili. S nájdenými cigaretami nemá nič spoločné. 
  
Svedkovia XXXXX a XXXXX uviedli, že  dňa 09. 10. 2013 v čase o 09.30 h sa nachádzali v kancelárskych priestoroch spol.  ZARAMI, s. r. o., so sídlom na Priemyselnej ulici č. 8 v Michalovciach, kde mali vopred dohodnuté stretnutie s XXXXX, za účelom vybavovania živnosti pre jeho brata XXXXX. Obaja zhodne uviedli, že  videli, ako  XXXXX po ukončení ich rozhovoru vychádzal z kancelárskych priestorov spol. ZARAMI, s. r. o., avšak následne prudko vbehol naspäť, pričom zakričal „kukláči - polícia“ a utiekol cez druhé dvere do haly, kde za ním hneď  vbehli príslušníci Jednotky služobných zákrokov KÚFS Bratislava.  O tom, kto užíva skladové priestory, kde boli nájdené cigarety, nemali žiadnu vedomosť. 

Svedkovia XXXXX a XXXXX v podstate zhodne  uviedli, že predmetnú dodávku OPEL MOVANO, EČ: XXXXX vlastní XXXXX, pričom jeho otec XXXXX túto požičal ukrajincovi Ruslanovi  z dôvodu, že potrebuje niečo previezť na Slovensku. Vozidlo bolo odstavené na  parkovisku vo Vyšnom Nemeckom a XXXXX mu odovzdal v Užhorode  kľúče od vozidla na dobu cca 3 - 4 dní za sumu 30 €/1 deň. Kľúče ani auto mu už však nevrátil a ani ho viac nekontaktoval.  

Svedok XXXXX, ktorého splnomocnila na zastupovanie XXXXX, konateľka spol. NOTAX CONSULTING, s. r. o. Humenné, v predmetnej veci uviedol, že spol. NOTAX CONSULTING, s. r. o., od roku 2004 vlastní skladové priestory na Priemyselnej ulici č. 8 v Michalovciach. Ďalej uviedol, že  spol. NOTAX CONSULTING nikdy tieto skladové priestory nikomu nedala do prenájmu, nikdy tam nemala žiaden tovar uskladnený a naposledy v predmetnom sklade boli približne pred 4 rokmi. O uskladnených cigaretách a tovare nemali žiadnu vedomosť a nepatria im. 

Svedkovia -  colníci KÚFS, Pobočka Východ Prešov, por. XXXXX, npor. XXXXX a nstržm. XXXXX  v podstate zhodne uviedli, že  dňa 09. 10. 2013 v ranných hodinách vykonávali operatívno - pátraciu činnosť na Priemyselnej ulici v Michalovciach, kde videli ako do priestorov areálu na Priemyselnej  ulici č. 8 v Michalovciach, vchádzajú cez posuvnú bránu spoločne vozidlá  zn. VW Golf, červenej farby, EČ: XXXXX, v ktorom sedel XXXXX a následne za ním dodávkové motorové vozidlo zn. OPEL MOVANO, modrej farby, EČ: XXXXX, ktoré riadil XXXXX. Následne túto informáciu odovzdali ďalším prítomným kolegom. Po zákroku colníkov JSZ vstúpili do predmetného skladu, kde vo vnútri videli modré dodávkové vozidlo zn. OPEL MOVANO EČ: PO 032 ET, ktoré malo otvorený zadný ložný priestor, kde sa už nachádzali uložené dve kartónové krabice s označením  YESMOKE a v zadnej časti skladu zbadali veľké množstvo kartónových krabíc s rovnakým názvom, po otvorení ktorých zistili, že sa tam nachádzajú cigarety, ktoré neboli označené platnou slovenskou kontrolnou známkou.   

V rámci prípravného konania boli vypracované znalecké posudky Kriminalistickým a expertíznym ústavom PZ Košice z odboru prírodovedného skúmania a kriminalistickej identifikácie, za účelom skúmania zaistených daktyloskopických  a biologických stôp. Zo záverov týchto posudkov vyplýva, že na zaistených stopách neboli zviditeľnené žiadne upotrebiteľné daktyloskopické  a biologické stopy.  

Zo znaleckého posudku znalca z odboru kriminalistika - odvetvie kriminalistická informatika vyplýva, že zaistené mobilné telefóny a USB kľúč patriace obvineným XXXXX a XXXXX obsahujú celkovo cez 1200 tel. kontaktov väčšinou ukrajinských tel. čísiel a menšiu časť slovenských telefónnych čísiel. Zdokumentované SMS správy neobsahujú relevantné informácie, týkajúce sa predmetného prípadu. 

Zo správy Krajského riaditeľstva PZ Košice, Oddelenia služobnej kynológie Košice vyplýva, že zo zaistených pachových stôp nebola zistená vzájomná zhoda s porovnávajúcimi pachovými stopami osôb XXXXX a XXXXX. 
	
	Zo správ zo spoločnosti Slovnaft, a. s. vyplýva, že  i napriek včas podanej písomnej žiadosti vyšetrovateľom CS v zmysle § 3 ods. 1 Tr. poriadku, táto spoločnosť nezabezpečila obrazový záznam z čerpacej stanice v Michalovciach, ul. Močarianska,  zo dňa 09. 10. 2013, kde mal obvinený XXXXX vyložiť obvineného XXXXX XXXXX, pretože servisná organizácia tento záznam zmazala. 

	Z priloženej fotodokumentácie na č. l. 271-273, ktorá bola vyhotovená  z kamerového záznamu spoločnosti Bojkun, s. r. o., XXXXX, je zrejmé, že obvinený XXXXX prichádzal na svojom motorovom vozidle k bráne predmetného areálu o 09:23:28 h a obvinený XXXXX prichádzal na dodávkovom motorovom vozidle bezprostredne za ním o 09:23:53 h. 

	Z fotodokumentácie z prehliadky iných priestorov a pozemkov vykonanej dňa 09. 10. 2013 vyplýva, že v predmetnom sklade bolo zaparkované dodávkové motorové vozidlo zn. OPEL MOVANO, EČ: XXXXX  v ktorom boli na ložnej ploche  uložené dva balíky  zahraničných cigariet zn. YESMOKE.  Ďalej bolo v sklade nájdených celkom 42.406,6  ks kartónov cigariet rovnakej značky. 

	Vyššie uvedený skutkový stav bolo potrebné posudzovať v kontexte nasledujúcich ustanovení Trestného zákona a Trestného poriadku. 

	V zmysle § 279 ods. 1, ods. 3 písm. a)  Tr. zákona je trestne zodpovedný ten, kto v rozpore so všeobecne záväzným právnym predpisom dovezie, vyvezie, prepraví, dá prepraviť, uvádza do obehu  alebo prechováva tovar bez kontrolných známok na jeho označenie na daňové účely a spôsobí takým činom škodu veľkého rozsahu.  

V zmysle ustanovenia § 2 ods. 10  Trestného poriadku orgány činné v trestnom konaní postupujú tak, aby bol zistený skutkový stav veci, o ktorom nie sú dôvodné pochybnosti, a  to v rozsahu nevyhnutnom na ich rozhodnutie, pričom s rovnakou starostlivosťou objasňujú okolnosti svedčiace proti obvinenému, ako aj okolnosti, ktoré svedčia v jeho prospech a v oboch smeroch vykonávajú dôkazy tak, aby umožnili súdu spravodlivé rozhodnutie.

Podľa § 2 ods. 12 Tr. poriadku orgány činné v trestnom konaní a súd hodnotia dôkazy získané zákonným spôsobom podľa svojho vnútorného presvedčenia založeného na starostlivom uvážení  všetkých okolností prípadu  jednotlivo a v ich súhrne nezávisle od toho, či ich obstaral súd, orgány činné v trestnom konaní alebo niektorá zo strán. 

Trestný čin  je protiprávny čin, ktorého znaky sú uvedené v Trestnom zákone ak tento zákon neustanovuje inak. 
Pre trestnosť činu spáchaného fyzickou osobou treba úmyselné zavinenie, ak tento zákon výslovne neustanovuje, že stačí zavinenie z nedbanlivosti. 
Z pohľadu právnej teórie je trestný čin definovaný komplexom objektívnych a subjektívnych znakov, ktoré v súhrne vytvárajú skutkovú podstatu konkrétneho trestného činu. Vznik trestnoprávnej zodpovednosti je podmienený záverom, že v skutku ako reálne prejavujúcom sa v deji možno spoľahlivo identifikovať prítomnosť všetkých obligatórnych znakov príslušnej skutkovej podstaty trestného činu.  
Podľa § 15 Tr. zákona je trestný čin spáchaný úmyselne, ak páchateľ chcel spôsobom uvedeným v tomto zákone porušiť alebo ohroziť záujem chránený  týmto zákonom, alebo vedel, že svojím konaním môže  také porušenie alebo ohrozenie spôsobiť a pre prípad, že ho spôsobí, bol s tým uzrozumený. 
Pri posudzovaní otázky trestnoprávnej zodpovednosti je rovnako dôležité posudzovať splnenie všetkých zákonných znakov objektívnej a subjektívnej stránky, ako aj reflektovať na okolnosti vylučujúce trestnú zodpovednosť a protiprávnosť činu. 
Po vyhodnotení zadovážených dôkazov možno konštatovať, že samotné vznesenie obvinenia XXXXX bolo zákonné a dôvodné, pretože odrážalo reálnu dôkaznú situáciu. Boli to preukázané skutočnosti, a to, že obvinení spoločne vstúpili na naše územie z Ukrajiny na jednom motorovom vozidle, následne bezprostredne za sebou vstúpili do predmetného areálu na dvoch vozidlách a po zásahu príslušníkov CS zaistenie predmetného dodávkového vozidla, v ktorom bolo naložené menšie množstvo cigariet, ako aj zaistenie ostatných cigariet a obvineného XXXXX XXXXX na mieste činu, ako aj správanie sa  XXXXX počas zásahu príslušníkov colnej správy, kde tento neuposlúchol ich výzvy, dal sa na útek a skrýval sa v montážnej jame. Treba zdôrazniť, že samotné vznesenie obvinenia je procesný úkon, ktorý odráža dôvodné podozrenie voči konkrétnej osobe za súčasného rešpektovania zásady prezumpcie neviny, pretože na vznesenie obvinenia určitej osobe postačuje vyšší stupeň pravdepodobnosti, nie je však potrebné, aby bola trestná činnosť spoľahlivo preukázaná, ako v prípade   podania obžaloby.

Po vznesení obvinenia XXXXX bolo postupované v zmysle vyššie citovaných ustanovení Trestného poriadku, pričom  vykonaním rozsiahleho dokazovania a jeho vyhodnotením možno konštatovať, že  neboli zadovážené také dôkazné prostriedky, ktoré by  preukazovali, že  obvinený XXXXX vykonával činnosť smerujúcu k uskladneniu, prechovávaniu a následnej distribúcii zahraničných cigariet, ktoré boli nájdené v sklade na Priemyselnej ulici č. 8 v Michalovciach, zapísanom na LV č. 761 vedenom pre k. ú. Michalovce, postaveného na  parcele č. 5134, ktorého majiteľom je spol. NOTAX CONSULTING, spol. s r. o., so sídlom  Fidlíková č. 6, 066 01 Humenné, IČO: 36 472 166.  

Z vyššie uvedených dôvodov bolo potrebné rozhodnúť tak, ako je uvedené vo výrokovej časti tohto uznesenia.   

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor